**HTTP protokoll:** A HTTP (HyperText Transfer Protocol) egy információátviteli protokoll a világhálón. Az eredeti célja a **HTML lapok publikálása és fogadása** volt.

A HTTP egy kérés-válasz alapú protokoll kliensek és szerverek között. A kommunikációt mindig a kliens kezdeményezi. A HTTP klienseket gyűjtőnéven user agentnek is nevezik. A user agent jellemzően, de nem feltétlenül webböngésző.

A HTTP általában a TCP/IP réteg felett helyezkedik el, de nem függ tőle.

**HTTP kérés:**

Egy HTTP kérés első sora mindig metódus erőforrás verzió alakú, például így:

GET /images/logo.gif HTTP/1.1

Ezt a sort követheti tetszőleges számú fejléc sor kulcs: érték alakban, például így:

Accept: text/plain,text/html

Accept-Language: en

**HTTP válasz:**

A HTTP válasz első sora a státuszsor, amely verzió státuszkód indoklás alakú. A státuszkód egy három számjegyű szám, az indoklás egy angol nyelvű üzenet. Az előbbit inkább gépi, az utóbbit inkább emberi feldolgozásra szánták. Egy egyszerű példa státuszsorra:

HTTP/1.1 200 OK

A státuszsor után fejléc sorok következhetnek a HTTP kérésnél látott módon, például így:

Date: Mon, 23 May 2005 22:38:34 GMT

Server: Apache/1.3.27 (Unix) (Red-Hat/Linux)

Last-Modified: Wed, 08 Jan 2003 23:11:55 GMT

Accept-Ranges: bytes

Content-Length: 438

Connection: close

Content-Type: text/html; charset=UTF-8

**Munkamenet (Session):** A HTTP egy állapot nélküli protokoll. Az állapot nélküli protokollok előnye, hogy a szervernek nem kell nyilvántartania felhasználói információkat az egyes kérések kiszolgálása között. A HTTP eredetileg nem arra készült, hogy felhasználók jelentkezzenek be rajta keresztül szerverekre és ott munkamenetet (session-t) indítsanak. Történetileg azonban úgy alakult, hogy a HTTP terjedt el széles körben más, felhasználói bejelentkezést támogató protokollok helyett, ami arra kényszerítette a webfejlesztőket, hogy kerülőutakon járva tárolják a felhasználók munkamenet-állapotait, ha arra szükség van.